CELEX: 32019D1739
Language: fi
Date: 2019-10-16 00:00:00
Title: Komission täytäntöönpanopäätös (EU) 2019/1739, annettu 16 päivänä lokakuuta 2019, kiireellisistä toimenpiteistä Rose Rosette -viruksen unioniin kulkeutumisen ja siellä leviämisen estämisestä (tiedoksiannettu numerolla C(2019) 7328)

18.10.2019   
               
               
                  FI
               
               
                  Euroopan unionin virallinen lehti
               
               
                  L 265/12
               
            
         KOMISSION TÄYTÄNTÖÖNPANOPÄÄTÖS (EU) 2019/1739,
         annettu 16 päivänä lokakuuta 2019,
         kiireellisistä toimenpiteistä Rose Rosette -viruksen unioniin kulkeutumisen ja siellä leviämisen estämisestä
         (tiedoksiannettu numerolla C(2019) 7328)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY (1) ja erityisesti sen 16 artiklan 3 kohdan kolmannen virkkeen,
         sekä katsoo seuraavaa:
         
                     (1)
                  
                  
                     Rose Rosette -virus, jäljempänä ’asianomainen organismi’, on haitallinen organismi, jota tällä hetkellä ei luetella direktiivin 2000/29/EY liitteessä I tai II.
                  
               
                     (2)
                  
                  
                     Asianomaista organismia ja sen vektoria Phyllocoptes fructificus ei tiedetä esiintyvän unionin alueella. Euroopan ja Välimeren maiden kasvinsuojelujärjestön (EPPO) toteuttama tuhoojariskianalyysi on kuitenkin osoittanut, että asianomainen organismi ja sen haittavaikutukset saattavat muodostaa merkittävän uhan kasvien terveydelle unionissa, erityisesti ruusujen tuotannon osalta.
                  
               
                     (3)
                  
                  
                     Kun otetaan huomioon kyseinen näyttö ja asianomaisen organismin jatkuva leviäminen, alttiisiin kasveihin olisi sovellettava erityistoimenpiteitä, kun niitä tuodaan unioniin kolmansista maista, joissa asianomaista tuhoojaa esiintyy (Kanada, Intia ja Yhdysvallat), ja niiden mukana olisi oltava kasvien terveystodistus.
                  
               
                     (4)
                  
                  
                     Kyseisiin erityistoimenpiteisiin olisi kuuluttava asianomaisen organismin ja sen vektorin havaitseminen ajoissa unionin alueella, vaatimusten vahvistaminen asianomaisten kasvien tuonnille unioniin sekä virallisten tarkastusten tekeminen kyseisten kasvien unioniin tuonnin yhteydessä.
                  
               
                     (5)
                  
                  
                     Jäsenvaltioiden olisi varmistettava, että kaikille, joiden vastuulla on kasveja, jotka asianomainen organismi voi tartuttaa, ilmoitetaan asianomaisen organismin mahdollisesta esiintymisestä ja toteutettavista toimenpiteistä.
                  
               
                     (6)
                  
                  
                     Jäsenvaltioiden olisi kartoitettava vuosittain asianomaisen organismin esiintymistä alueillaan, jotta voidaan toteuttaa ennakoivampia toimenpiteitä kyseisen organismin asettumista ja leviämistä vastaan.
                  
               
                     (7)
                  
                  
                     Olisi vahvistettava Kanadasta, Intiasta tai Yhdysvalloista peräisin olevien lajin Rosa spp. kasvien (asianomaisten kasvien), lukuun ottamatta siemeniä, unioniin tuontia koskevat vaatimukset sekä asianomaisten kasvien unioniin tuonnin yhteydessä toteutettavat viralliset tarkastukset. Kyseiset toimenpiteet ovat tarpeen, jotta voidaan varmistaa unionin alueen tehokkaampi suojaaminen asianomaisen organismin kulkeutumiselta ja leviämiseltä.
                  
               
                     (8)
                  
                  
                     Jotta asiasta vastaavat viralliset elimet sekä ammattimaiset toimijat voisivat mukautua kyseisiin vaatimuksiin, tätä päätöstä olisi sovellettava 1 päivästä marraskuuta 2019.
                  
               
                     (9)
                  
                  
                     Tämän päätöksen olisi oltava väliaikainen, ja sitä olisi sovellettava 31 päivään heinäkuuta 2022, jotta sitä voidaan tarkastella uudelleen ennen kyseistä ajankohtaa.
                  
               
                     (10)
                  
                  
                     Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Määritelmät
            Tässä päätöksessä tarkoitetaan:
            
                        a)
                     
                     
                        ’asianomaisella organismilla’ Rose Rosette -virusta;
                     
                  
                        b)
                     
                     
                        ’asianomaisilla kasveilla’ Kanadasta, Intiasta tai Yhdysvalloista peräisin olevia lajin Rosa spp. kasveja, lukuun ottamatta siemeniä;
                     
                  
                        c)
                     
                     
                        ’asianomaisella vektorilla’ vektoria Phyllocoptes fructiphilus.
                        
                     
                  
         
            2 artikla
            Unioniin tuonnin ja unionin alueella tapahtuvan siirtämisen kieltäminen
            Asianomaisen organismin tuonti unioniin ja levittäminen unionissa on kielletty.
         
         
            3 artikla
            Asianomaisen organismin havaitseminen tai epäilty esiintyminen
            Jäsenvaltioiden on varmistettava, että kaikille, joilla on vastuullaan kasveja, jotka asianomainen organismi tai sen vektori voi tartuttaa, ilmoitetaan välittömästi asianomaisen organismin ja sen vektorin esiintymisestä tai epäillystä esiintymisestä, mahdollisista seurauksista ja riskeistä sekä toteutettavista toimenpiteistä.
         
         
            4 artikla
            Asianomaisen organismin kartoittaminen jäsenvaltioiden alueella
            
               1.   Jäsenvaltioiden on kartoitettava vuosittain asianomaisen organismin ja asianomaisen vektorin esiintymistä asianomaisissa kasveissa alueellaan. Kartoitukset tekee asiasta vastaava virallinen elin, tai ne tehdään kyseisen elimen virallisessa valvonnassa.
            
            
               2.   Kartoituksiin on sisällyttävä näytteenotto ja testaus, ja niiden on perustuttava luotettaviin tieteellisiin ja teknisiin periaatteisiin asianomaisen organismin ja asianomaisen vektorin havaitsemismahdollisuuksia silmällä pitäen.
            
            
               3.   Jäsenvaltioiden on annettava vuosittain komissiolle ja muille jäsenvaltioille tiedoksi edellisenä kalenterivuonna tehtyjen kartoitusten tulokset.
            
         
         
            5 artikla
            Asianomaisten kasvien unioniin tuontia koskevat vaatimukset
            
               1.   Asianomaisia kasveja saa tuoda unioniin ainoastaan, jos seuraavat vaatimukset täyttyvät:
               
                           a)
                        
                        
                           niiden mukana on direktiivin 2000/29/EY 13 artiklan 1 kohdan ii alakohdassa tarkoitettu kasvien terveystodistus;
                        
                     
                           b)
                        
                        
                           ne ovat tapauksen mukaan 2, 3 tai 4 kohdan mukaiset, ja vastaavan vaatimuksen sanamuoto mainitaan kasvien terveystodistuksessa kohdassa ”Lisäilmoitus”.
                        
                     
            
               2.   Asianomaiset kasvit on kasvatettu koko niiden eliniän ajan alueella, jonka asiasta vastaava kansallinen kasvinsuojeluorganisaatio on asiaa koskevien kansainvälisten kasvinsuojelutoimenpidestandardien mukaisesti vahvistanut olevan vapaa asianomaisesta organismista. Kyseisen alueen nimi on ilmoitettava kasvien terveystodistuksessa kohdassa ”Alkuperäpaikka”.
            
            
               3.   Asianomaiset kasvit on kasvatettu koko niiden eliniän ajan tuotantopaikassa, jossa ei ole havaittu asianomaisen organismin eikä asianomaisen vektorin oireita virallisten tarkastusten aikana viimeisimmän kasvukauden alusta lähtien. Lisäksi seuraavat edellytykset täyttyvät:
               
                           a)
                        
                        
                           asianomaisista istutettavaksi tarkoitetuista kasveista on otettu näytteitä ja ne on testattu ennen vientiä ja todettu asianomaisesta organismista vapaiksi;
                        
                     
                           b)
                        
                        
                           asianomaiset kasvit, lukuun ottamatta istutettavaksi tarkoitettuja kasveja, on tarkastettu ja oireiden tapauksessa niistä on otettu näytteitä ja ne on testattu ennen vientiä asianomaisen organismin esiintymisen varalta ja todettu kyseisestä organismista vapaiksi.
                        
                     
            
               4.   Solukkoviljellyt asianomaiset kasvit, jotka eivät ole peräisin asianomaisesta organismista vapaalta alueelta, on tuotettu emokasveista, jotka on testattu ja todettu vapaiksi asianomaisesta organismista.
            
            
               5.   Asianomaisia kasveja saa tuoda unioniin ainoastaan, jos ne käsitellään, pakataan ja kuljetetaan tavalla, joka estää asianomaisen vektorin aiheuttaman saastumisen.
            
         
         
            6 artikla
            Unioniin tuonnin yhteydessä toteutettavat viralliset tarkastukset
            Asianomaisten kasvien kaikki lähetykset on tarkastettava virallisesti unionin saapumispaikassa tai määräpaikassa komission direktiivin 2004/103/EY (2) mukaisesti.
         
         
            7 artikla
            Säännösten noudattaminen
            Jäsenvaltioiden on kumottava toimenpiteet, jotka ne ovat toteuttaneet suojautuakseen asianomaisen organismin kulkeutumiselta ja leviämiseltä, tai muutettava niitä tämän päätöksen noudattamiseksi. Niiden on tiedotettava komissiolle näistä toimenpiteistä välittömästi.
         
         
            8 artikla
            Soveltamisen alkamispäivä
            Tätä päätöstä sovelletaan 1 päivästä marraskuuta 2019.
         
         
            9 artikla
            Soveltamisen päättymispäivä
            Tätä päätöstä sovelletaan 31 päivään heinäkuuta 2022.
         
         
            10 artikla
            Osoitus
            Tämä päätös on osoitettu kaikille jäsenvaltioille.
         
         
            Tehty Brysselissä 16 päivänä lokakuuta 2019.
            
               
                  Komission puolesta
               
               Vytenis ANDRIUKAITIS
               
                  Komission jäsen
               
            
         
         
            (1)  EUVL L 169, 10.7.2000, s. 1.
         
            (2)  Komission direktiivi 2004/103/EY, annettu 7 päivänä lokakuuta 2004, neuvoston direktiivin 2000/29/EY liitteessä V olevassa B osassa mainituille kasveille, kasvituotteille ja muille tavaroille tehtävistä tunnistustarkastuksista ja kasvien terveystarkastuksista, jotka voidaan suorittaa muussa kuin siinä paikassa, jonka kautta tuotteet saapuvat yhteisöön, tai kyseisen paikan läheisyydessä, sekä tarkastusvaatimusten määrittelystä (EUVL L 313, 12.10.2004, s. 16).